[{"text_idx": "#000000", "text": "16 \u041c\u043e\u0441\u043a\u043e\u0432\u0441\u043a\u0438\u0438\u0306 \u0444\u0435\u0441\u0442\u0438\u0432\u0430\u043b\u044c \u044f\u0437\u044b\u043a\u043e\u0432 \u0441\u043e\u0441\u0442\u043e\u044f\u043b\u0441\u044f 11 \u0434\u0435\u043a\u0430\u0431\u0440\u044f 2022 \u0433\u043e\u0434\u0430!"}, {"text_idx": "#000003", "text": "La 7\u2010an de decembro 2014 en Moskvo pasis la vica Lingva Festivalo \u2014 jam glorfama en la rusia c\u0302efurbo kaj tra la tuta Rusio. Ankau\u0306 c\u0302ijare g\u0302in vizitis c\u0302irkau\u0306 mil interesig\u0302antoj. La kvanto de la festivalaj programerproponoj apenau\u0306 ens\u0302ovig\u0302is en la limciferon 100. Estis prezentitaj 73 lingvoj, 18 lingvistikaj prelegoj, 10 praktikaj\u0302oj plus du pupaj ekspozicioj, seninterrompaj ceremonioj de c\u0302ina tegustumado, multlingva karaokeo kaj du spektakloj \u2014 unu prelegforma lingvakoncerto kaj la granda finala koncerto kun solenaj\u0302oj."}, {"text_idx": "#000004", "text": "Esperanton prezentis la gec\u0302eboksaranoj Aleksandr Blinov (kiu rakontis ankau\u0306 pri la c\u0302uvas\u0302a lingvo) kaj Tatjana Stepanova (ekskluzive estanta membro de MEA MASI) kaj la moskvanoj Georgij Kokolija kaj Julija Samsonova. Nikolao Gudskov prelegis pri la 155-jarig\u0302o de Ludoviko Zamenhof. En la Esperanta Gastejo kelkaj gastoj iom libere konversaciis kun kelkaj esperantistoj, foje turnante sin al la ekspozicio de E\u2010libroj. En la antau\u0306konferenceja vistiblo Svetlana Gonc\u0302arova dej\u0302oris apud la ekspozocio \u00abMia vorto\u00bb, sur la fono de kiu okazis la fotosesio, kaj pri tio indas diri aparte."}, {"text_idx": "#000005", "text": "Lanc\u0302ita de la francaj esperantistoj somere 2012, la projekto \u00abMia vorto\u00bb estas dau\u0306rigata de masianoj jam dum kelkaj E\u2010arang\u0302oj, kaj en la Lingva Festivalo ig\u0302is netriviala popularigilo de Esperanto. Al c\u0302iu spektanto de la ekspozicio estis proponite fotig\u0302i kun lau\u0306plac\u0302e elektebla vorto, kiun la homo devas trovi en la vortaro au\u0306 demandi de la dej\u0302oranta esperantisto. La dej\u0302oranto klarigadis, ke la afero estas dedic\u0302ita al la au\u0306toro de Esperanto Ludoviko Zamenhof, kiu c\u0302ijare havas 155-jaran jubileon, kaj proponis fotig\u0302i. La projekto elvokis viglan intereson kaj partoprenaktivadon c\u0302e la publiko."}, {"text_idx": "#000006", "text": "Kun plena respondeco mi asertas, ke c\u0302iuj multnombraj c\u0302eestantoj de la festivalo scias pri Esperanto, danke memoras, ke ilian s\u0302atatan feston \u2014 la kulturan eventon, tra la tuta jaro atendatan, organizas la bonaj homoj \u2014 esperatstoj. Ili scias tion c\u0302ar au\u0306das pri Esperanto de la scenejo dum la Solena malfermo kaj la Solena fermo, vidas E\u2010ekspoziciojn en la vestibloj kaj homojn kun Esperantaj insignoj, legas en la festivala pag\u0302aro kaj sociaj retejoj kaj ankau\u0306 en la programfolio, kiu estas la c\u0302efa helpilo kaj navigilo de la grandioza Festivalo por senescepte c\u0302iu organizanto kaj gastvizitanto."}, {"text_idx": "#000007", "text": "Kiel c\u0302iam, la moskvan festivalon okazigis la Moskva Esperanto-Asocio \u00abMASI\u00bb, sin apoganta al la scienca potenco de la junaj moskvaj lingvistoj. La teamanoj zorgis pri organizaj aferoj kaj pri la nau\u0306deko da prelegantoj. Speciale menciindas kaj dankindas la laboro de Anastasija Golc (administranto), Aleksandr Lebedev (festivala pag\u0302aro kaj zorganto pri la prezentantoj), Maksim J\u0302itc\u0302enko, Jekaterina Lozina kaj Irina Konopljanova (zorgantoj pri la prezentantoj), Ludmila Vasiljeva (porinstruista teejo). Kernajn rolojn havis la iamaj masianoj kaj finintoj de la E\u2010kurso FaRo c\u0302e MEA MASI Svetlana S\u0302is\u0302kina (organizanto de la Solena fermo kaj koncerto), Marija Aksjonova (la kunordiganto de volontuloj) kaj Aleksej Lebedev (la gvidanto de la ferma koncerto). Kelkaj masianoj estis ankau\u0306 lingvoprezentantoj: Anastasija Golc (la finna kaj la estona), Aleksej Lebedev (la sveda), Julia Samsonova (la germana kaj Esperanto), Mih\u0302ail H\u0302aminskij (la kataluna, la portugala, la belorusa), Tatjana Stepanova (Esperanto)."}, {"text_idx": "#000008", "text": "Multe helpis al la c\u0302ijara evento la akceptantoj \u2014 sen kiuj la vaganta festivalo tute ne povus okazi. C\u0302i-jare nin gastigis la c\u0302efa porinstruista altlernejo de Rusio \u2014 la Moskva Pedagogia S\u0302tata Universitato (MPGU), pli g\u0302uste \u2014 ties Instituto pri filologio kaj fremdaj lingvoj. Indas emfazi, ke neniam antau\u0306e ni g\u0302uis tiom varman, samideanan kaj helpplenan akcepton, neniam tiom da profesoroj de la akceptanta instanco kontribuis la programon. Kaj neniam antau\u0306e la mem rektoro de la Universitato c\u0302eestis la tutan Solenan malfermon. En sia salutvorto la akademiano doktoro A. O. Semjonov alte aprezis la Festivalon kaj proponis la Universitaton por g\u0302i kiel konstantan bazon. Post la laciga kaj emociplena festivala tago, kiu dau\u0306ris de la 11\u2010a horo kaj finig\u0302is post la 20\u2010a per la enmanigo de diplomoj dum la c\u0302arma diversnacia koncerto, la organizantoj kaj programkontribuantoj kunig\u0302is por la negranda festeno. Tie dau\u0306ris admirplenaj kaj dankaj paroladoj kaj denove sonis kantoj en la naciaj lingvoj, kaj kune kun ni festis la sukceson la vicdirektorino de la Instituto, katedrestro O. Je. Drozdova, kiu invitis nin plu kunlabori pri lingvaj klerigaj projektoj."}, {"text_idx": "#000010", "text": "Tiu c\u0302i artikolo en la formato .docx: els\u0302uti la dosieron."}]